ddrg/super_eurlex huggingface dataset:
FI Euroopan unionin virallinen lehti CE 78/626

(2004/C 78 E/0661)

KIRJALLINEN KYSYMYS E-3672/03

esittäjä(t): Ilda Figueiredo (GUE/NGL) komissiolle

(9. joulukuuta 2003)

Aihe: Tilanne Sorefamessa

Sorefame aloitti toimintansa Portugalissa vuonna 1943. Yhtiö on tunnettu laadustaan, kapasiteetistaan ja tekniikan tasostaan suurten laitteiden, erityisesti junakaluston valmistamisessa.

Sorefame on tällä hetkellä Bombardier-yhtiön omistuksessa. Yritys työllistää suoranaisesti 550 ihmistä ja alihankkijoidensa kautta noin tuhat työntekijää.

Sorefamin tilanne on erittäin vaikea, vaikka sen henkilöstö on erikoistunutta ja yhtiö harjoittaa rautatiekaluston valmistuksen lisäksi näiden laitteiden suunnittelua ja kehittelyä, mikä on taloudellisesti ja teknologisesti erittäin arvokasta ja takaa yrityksen tunnustetun laadun ja kilpailukyvyn.

Tilauksista on kuitenkin pulaa ja Bombardier on ilmoittanut joutuneensa maailmanlaajuisen rakennemuutoksen kouriin. Amadorassa Portugalissa sijaitsevan Sorefamen tehdasta uhkaakin sulkeminen, mikäli tilauksia ei saada lisää.

Portugalissa on tekeillä eräitä hankkeita, jotka toteutuessaan saattavat ratkaista yrityksen ongelmat, erityisesti Lissabonin ja Porton metrojen ja Porton lähiliikenteen rautateiden junakaluston laajentamissuunnitelmat.

Muiden Euroopan unionin jäsenvaltioiden kokemusten perusteella pyydän komissiota vastaamaan seuraaviin kysymyksiin:

1. Mihin toimiin se aikoo ryhtyä tukeakseen Sorefamen ja Bombardierin toimintaa Portugalissa ottaen huomioon niiden panoksen työllisyydelle ja aluekehitykselle?

2. Onko komissiolla suunnitelmia tukea portugalilaisten tilausten suuntaamista yhtiölle, jotta vältettäisiin kokoonpanolinjan sulkeminen lyhyellä aikavälillä ja sen työntekijöiden irtisanomiset, sillä työttömyyden kasvu on Portugalissa tällä hetkellä nopeinta koko Euroopan unionissa?

Michel Barnier'n komission puolesta antama vastaus

(30. tammikuuta 2004)

Aiheellisten toimenpiteiden toteuttaminen kriisialoilla kuuluu Portugalin viranomaisten yksinomaiseen toimivaltaan. Tästä syystä kyseiset viranomaiset sopivat komission kanssa tukijärjestelyjen käyttöönottamisesta parlamentin jäsenen tarkoittamalla alalla toimiville yrityksille ja julkisille investoinneille. Tukijärjestelmät kuuluvat komission hyväksymien taloutta ja liikennettä koskevien toimenpideohjelmien (1) piiriin.

Mitä tulee suunnitelmiin myöntää yhteisön tukea uusiin portugalilaisiin tilauksiin kyseiseltä yhtiöltä, komissio haluaa kiinnittää parlamentin jäsenen huomion siihen seikkaan, että kunkin jäsenvaltion on varmistettava, että julkisia hankintoja koskevia yhteisön sääntöjä noudatetaan.

(1) K(2000) 1774, 28.7.2000, ja K(2000) 2382, 28.7.2000.
FI Euroopan unionin virallinen lehti CE 78/683

(2004/C 78 E/0728)

KIRJALLINEN KYSYMYS P-4072/03

esittäjä(t): John Cushnahan (PPE-DE) komissiolle

(8. tammikuuta 2004)

Aihe: EY:n ja Israelin assosiaatiosopimuksen noudattaminen

Katsooko komissio, että Israelin marraskuussa 2003 tekemä ehdotus, jonka mukaan tavaroiden alkuperä-kaupunki luetteloidaan alkuperän (tai tuotteiden) todentamista koskevien määräysten mukaisesti, mahdollistaisi sen, että kansalliset tulliviranomaiset pystyisivät kunkin yksittäisen tavaralähetyksen osalta määrittelemään, voidaanko edellä mainittujen määräysten pohjalta tosiseikkoihin ja oikeudellisiin seikkoihin perustuen kieltää tullietuuskohtelu?

Katsooko komissio, että paikannimiluettelon perusteella jäsenvaltioiden on mahdollista tunnistaa Israelin siirtokunnissa tuotetut tavarat, jotka ovat lähetyksissä sekoittuneet pääasiassa samanlaisiin Israelissa tuotettuihin tavaroihin sekä tuotteet, joissa on siinä määrin siirtokunnissa valmistettuja komponentteja, ettei kyseistä tuotetta voida pitää alkuperäsäännösten mukaisena tai joiden valmistukseen tai prosessointiin siirtokunnissa yhdistetään valmistus tai prosessointi Israelissa?

Onko komissio tietoinen, että Israelin viranomaisten tekemien arvioiden mukaan Israelin 7 miljardin dollarin arvoisesta viennistä Eurooppaan 2 miljardiin sisältyy jotakin siirtokunnista peräisin olevaa materiaalia (1)?

Chris Pattenin komission puolesta antama vastaus

(28. tammikuuta 2004)

Ennen kuin johtopäätöksiä voidaan tehdä Israelin esittämästä ehdotuksesta, jonka mukaan yhteisöön vietäviin tavaroihin on merkittävä niiden tuotantopaikka, Israelin on annettava asiasta lisäselvityksiä. On esimerkiksi selvitettävä, miten ehdotus vaikuttaisi kansallisten tulliviranomaisten epäämään tariffietuus-kohteluun.

Lisäksi on selvitettävä, kuinka ehdotettua järjestelmää sovellettaisiin esim. silloin, kun kyseessä ovat sekalähetykset, jotka sisältävät sekä siirtokunnissa tuotettuja tavaroita että Israelin valtion alueella valmistettuja tuotteita.

Israelin viranomaiset eivät ole milloinkaan esittäneet komissiolle New York Timesissa toukokuussa 2001 julkaistua lausuntoa.

(1) Neuvotteluissa eurooppalaisten osapuolten kanssa Israelin viranomaiset ovat sanoneet, että Israelin seitsemän miljardin dollarin arvoisesta viennistä Eurooppaan kahta miljardia voitaisiin rankaista politiikan muutoksella, sillä tämä määrä Israelissa valmistettuja tuotteita sisältää joitakin siirtokunnissa tuotettuja materiaaleja. EU Targets Goods Made in Israeli Settlements (EU ottaa tarkastelun kohteeksi Israelin siirtokunnissa valmistetut tuotteet), William A. Orme Jr., New York Times, 22. toukokuuta 2001.
—

On kysymys hypoteettisesta toteamuksesta, jonka perustana on sellainen olettamus, että yhteisö voisi luopua WTO-velvoitteistaan ja kääntää selkänsä monenkeskisistä kauppasopimuksista koituville hyödyille. Oletettua ”vähenemistä” on verrattava siihen vähemmän hypoteettiseen hyötyyn, että teollisuustyöpaikkoja on syntynyt lisää kaupan vapauttamisen vuosikymmenten aikana.
FI Euroopan unionin virallinen lehti CE 88/96

(2004/C 88 E/0101)

KIRJALLINEN KYSYMYS E-2552/03

esittäjä(t): Jules Maaten (ELDR) komissiolle

(4. elokuuta 2003)

Aihe: Vinh Binh Trinhin tapaus Vietnamissa

Kysymykseni E-1223/01 (1) koski vietnamilaissyntyisen Alankomaiden kansalaisen V. B. Trinhin tapausta. Venepakolaisena maahan saapunut V. B. Trinh perusti menestyvän yrityksen Hollantiin, ja myöhemmin hän perusti yrityksen myös synnyinmaahansa, mutta sai perättömien syytösten vuoksi vankeustuomion ja menetti yrityksensä. Kysymykseeni saamani vastauksen johdosta kysyn seuraavaa:

1. Onko komissio jo tietoinen, että tapauksessa on kyse siitä, että Vung Taun maakuntahallinnon viranomaiset ovat korruptoituneita ja Trinhiä vastaan vääriä perättömiä syytöksiä esittäneet henkilöt ovat tunnustaneet tekonsa ja että sisäministeriön keskusorganisaatio Hanoissa on ottanut tapauksen uudelleen käsiteltäväksi?

2. Onko komissio valmis vaatimaan Vietnamin viranomaisilta Trinhin maineen palauttamista?

3. Onko komissio tietoinen vastaavanlaisista tapauksista, joissa Euroopan unionista tulevat sijoittajat olisivat joutuneet tällaisen korruption uhreiksi, ja ovatko Vietnamin viranomaiset myös niissä tapauksissa valmiita puuttumaan korruptioon?

Christopher Pattenin komission puolesta antama vastaus

(16. syyskuuta 2003)

Komissio on seurannut Trinhin tapausta Hanoin lähetystönsä avulla saatuaan parlamentin jäsenen kirjallisen kysymyksen E-1223/01. Viimeisimpien tietojen mukaan Trinhin pidättänyt poliisi on pidätetty korruption vuoksi. Trinhin tapauksen päätodistaja on myös kirjallisesti vetänyt lausuntonsa takaisin. Komissio ei kuitenkaan ole saanut vahvistusta siitä, ovatko Vietnamin viranomaiset ottaneet tapauksen uudelleenkäsittelyyn.

Komissio ei ole havainnut, että Trinhin tapaus tai mikään muu tapaus olisi vaikuttanut kielteisesti eurooppalaisiin investointeihin Vietnamissa. Korruptio ja avoimuuden puute ovat kuitenkin edelleen keskeinen osa Vietnamin uudistusprosessissa. Vietnamin hallitus on toteuttanut määrätietoisesti toimenpiteitä korruptiota vastaan hallinnon ja oikeuslaitoksen uudistusohjelmissa, jotka ovat parhaillaan toteutettavina ja joita jäsenvaltiot ja komissio ovat tarjoutuneet tukemaan. Hyvän hallintotavan, parhaiden hallintokäytänteiden ja asianmukaisesti toimivan oikeuslaitoksen edistäminen ovat maakohtaisen strategia-asiakirjan 2002—2006 mukaan ensisijaisia tavoitteita yhteisön yhteistyössä Vietnamin kanssa.

Tässä tapauksessa lähinnä Alankomaiden viranomaiset voisivat olla toimivaltaisia puuttumaan tapaukseen. Komission politiikkana Vietnamin suhteen on kannustaa ja tukea jatkuvaa edistymistä ihmisoikeuksiin, demokratisointiin ja hyvään hallintotapaan liittyvissä kysymyksissä ja esittää huolestumisensa, jos esiintyy väärinkäytöksiä tai tilanne huononee. Komissio toimii tiiviissä yhteistyössä jäsenvaltioiden kanssa maan tilanteen tarkkailemisessa. Se liittyy kaikkiin ihmisoikeuksia koskeviin unionin virallisiin yhteydenottoihin Vietnamin hallituksen kanssa. Komissio seuraa edelleen Trinhin tapausta yhdessä jäsenvaltioiden Vietnamissa sijaitsevien diplomaattisten edustustojen kanssa.

(1) EYVL C 350 E, 11.12.2001, s. 95.
2.

onko se yhtä mieltä siitä, että Sisilia, joka on täysin toisenlaiseen toimintaan soveltuva alue ja jonka ympäristö on jo maksanut kovan hinnan, kun saarelle on sijoitettu Euroopan suurin petrokemian tehdas, ei sovellu radioaktiivisen jätteen varastointiin?
FI Euroopan unionin virallinen lehti CE 84/736

(2004/C 84 E/0829)

KIRJALLINEN KYSYMYS E-3470/03

esittäjä(t): Catherine Stihler (PSE) komissiolle

(21. marraskuuta 2003)

Aihe: Tetrapol-radioviestintäjärjestelmän käytöstä aiheutuvia terveysriskejä koskevat raportit

Voiko komissio kertoa, onko missään Euroopan maassa laadittu raportteja terveysriskeistä ja sairauksista, joita aiheutuu Tetrapol-järjestelmän käytöstä matkapuhelimia käyttäville henkilöille tai henkilöille, jotka työskentelevät tai asuvat linkkimastojen läheisyydessä?

Erkki Liikasen komission puolesta antama

yhteinen vastaus

kirjallisiin kysymyksiin E-3464/03 ja E-3470/03

(18. joulukuuta 2003)

GSM, TETRA, Tetrapol (ja UMTS) ovat matkaviestinpalveluja tarjoavissa verkoissa käytettäviä tekniikoita.

Tetrapol on tekniikka, joka kilpailee henkilökohtaisten matkaviestinpalvelujen markkinoilla mm. TETRA-tekniikan kanssa. Tetrapolin käyttöönottoon liittyviä tietoja on julkaistu Tetrapol Forumin sivustolla. Tietoja Euroopan verkoista on osoitteessa: (http://www.tetrapol.com/www/corp/references.php?id_zone-=4&id_industrie=0&x=10&y=l 3).

Komission tietoon ei ole tullut raportteja Tetrapol-puhelimien käyttöön liittyvistä terveysriskeistä tai sairauksista eikä Tetrapol-mastojen läheisyydessä asuvilta tai työskenteleviltä ihmisiltä. Euroopan unionissa ja jäsenvaltioissa voimassa oleva sääntelykehys, sellaisena kuin sitä sovelletaan GSM-puhelimiin ja TETRA-mastoihin, on teknisesti neutraali, ja sitä voidaan soveltaa siis myös tetrapol-tekniikkaan. Sääntely tarjoaa kansalaisille korkeatasoisen terveydensuojelun. Arvoisaa parlamentin jäsentä kehotetaan lisäksi tutustumaan vastauksiin, jotka komissio on antanut lukuisiin asiaa koskeviin kysymyksiin, viimeksi kirjallisiin kysymyksiin E-3076/03, Meijer (1), E-3042/02, Miller (2) ja H-0594/03, Papayannakis parlamentin lokakuun 2003 istunnossa (3).

(1) EUVL C 70 E, 20.3.2004, s. 211.

(2) Katso sivu 499.

(3) Kirjallinen vastaus 21.10.2003.
—

Voisiko komissio toimittaa minulle Arcachonin sopimuksen ja sen viimeksi tehdyn, vuoden pituisen jatkosopimuksen sisältöä koskevat tiedot täydellisinä sekä tiedot menettelystä, jota Espanja on noudattanut, kun se on jakanut Espanjan lipun alla purjehtiville aluksille kalastusmahdollisuuksia, jotka sille on myönnetty Ranskan kanssa tehtyjen sopimusten nojalla ja yhteisön lainsäädännön mukaisesti?
1.

a) Euroopan aluekehitysrahaston (EAKR) vakavasta eroosiosta kärsivillä alueilla (Comunidad Valenciana, Andalucia, Murcia) toteuttamien useimpien toimenpideohjelmien ympäristötavoitteisssa on erityisiä toimenpiteitä, joilla pyritään nimenomaan torjumaan eroosiota. Näihin toimenpiteisiin sisältyy toimia, joiden tavoitteena on huonontuneiden maa-alueiden korjaaminen uuden kasvuston istutuksilla, metsitettyjen alueiden säilyttämisellä ja kohentamisella tai vuolaiden jokien virtaamaa korjaamalla. Koheesiorahastolla ei ole tällä hetkellä käynnissä erityisiä eroosion torjuntahankkeita. b) Yhteiseen maatalouspolitiikkaan sisältyy tukia moniin erilaisiin maatalouden ympäristösitoumuksiin, joihin sisältyy tavallisten hyvien viljelykäytäntöjen soveltamista pidemmälle meneviä toimia ja joiden avulla voidaan lisätä maaperän orgaanista ainesta, vähentää eroosiota ja estää maaperän suolaantumista. Tukea myönnetään myös toimenpiteisiin, joiden tavoitteena on metsätalouden kestävä hoito ja kehitys, metsävarojen säilyttäminen ja metsitetyn pinta-alan lisääminen. Vaikka aavikoitumista ei torjuta Espanjassa millään erityisohjelmalla, kyseisen jäsenvaltion maaseudun kehittämisen ohjelmasuunnitteluun vuosina 2000—2006 sisältyy useita komission hyväksymiä toimenpiteitä, joilla voidaan edistää tätä tavoitetta. Näitä ovat erityisesti vesivarojen hallintaa koskevat toimenpiteet, joiden tavoitteena on säästää kasteluvettä ja järkiperäistää sen käyttöä uudistamalla ja kehittämällä nykyistä infrastruktuuria, sekä metsätoimenpiteitä, joilla voidaan torjua eroosiota parantamalla ja/tai palauttamalla kasvipeitettä. Vesivarojen käytön kehittäminen sisältyy Espanjan kahteen horisontaaliseen ohjelmaan, joiden tavoitteena on tuotantorakenteiden kehittäminen, ja Euroopan maatalouden ohjaus- ja tukirahastosta (EMOTR) rahoitetaan vesivarojen hallintaa yhteensä 1 000 miljoonalla eurolla. Sekä kansallisiin että alueellisiin ohjelmiin sisältyy myös metsätoimenpiteitä kuten maatalousmaan metsittäminen, metsäalueiden parantaminen ja metsäpalojen ehkäisy. EMOTR:n rahoitusosuus näihin toimenpiteisiin on koko Espanjan osalta 1 500 miljoonaa euroa. Vaikka rakennerahasto-ohjelmien ja maaseudun kehittämisohjelmien yleisestä hallinnosta vastaavat jäsenvaltiot ja komissio yhdessä, on syytä muistuttaa, että varsinainen hankkeiden valinta, täytäntöönpano ja toteuttaminen kuuluvat täysin kansallisten ja alueellisten viranomaisten toimivaltaan. c) Komission tutkimuspääosasto on osallistunut Välimeren maiden aavikoitumista koskevien useiden eurooppalaisten tutkimushankkeiden rahoittamiseen. Ympäristöohjelmassa on juuri aloitettu uusi ehdotuspyyntö, jonka määräaika on 9. lokakuuta 2003. Sen osa-alueita ovat i) aavikoitumisherkkyyden ja ennakkovaroitusmahdollisuuksien arviointi ja ii) aavikoitumisen torjunta, jonka tarkoituksena on osaltaan edistää aavikoitumisen ehkäisemistä koskevan yleissopimuksen liitteen IV toteuttamista.
FI Euroopan unionin virallinen lehti CE 70/198

(2004/C 70 E/213)

KIRJALLINEN KYSYMYS E-3019/03

esittäjä(t): Ilda Figueiredo (GUE/NGL) komissiolle

(14. lokakuuta 2003)

Aihe: Yhteisön rahoitus ja työllisyyden ylläpitäminen

Soflusa on Lissabonin ja Barreiron/Moitan välistä jokiliikennettä hoitava yritys, joka on modernisoimassa aluksiaan. Tukikelpoisen investoinnin kokonaismäärä 9 819 608 euroa, johon on myönnetty EAKR:sta 50 prosentin yhteisrahoitus, on osittain maksettu vuonna 2002.

Rahoituksen saamiseksi Soflusa lupautui muiden sitoumustensa ohella säilyttämään nykyiset 254 työpaikkaa ja luomaan 50 uutta.

Nyt Soflusan johto on yrityksen työntekijöitä edustavien ammattijärjestöjen mukaan vahvistanut, että lupausta työpaikkojen säilyttämisestä ja uusien luomisesta ei voida pitää, ja todennut tiedotusvälineille, että kyseinen lupaus oli erehdys. Tällä tavoin yritys väheksyy yhteisön rahoituksen saamiseksi tehtyjä sosiaalisia sitoumuksia, mitä ei voi hyväksyä.

Pyydän komissiota ilmoittamaan minulle, mihin toimenpiteisiin se aikoo ryhtyä, jotta Soflusan johto täyttää tekemänsä sosiaaliset, etenkin työpaikkojen luomista koskevat sitoumukset, jotka olivat yhteisön rahoituksen edellytykset.

Anna Diamantopouloun komission puolesta antama vastaus

(25. marraskuuta 2003)

Komissio ilmoittaa arvoisalle parlamentin jäsenelle, että komission puheenjohtajalle on jo tiedotettu tästä ongelmasta työntekijöiden ammattiliittojen edustajien 6. lokakuuta 2003 lähettämässä kirjeessä. Kuten komissio mainitsi vastauksessaan ammattiliitoille, komissio on osoittanut lisätietoja koskevan tiedustelun kansallisille viranomaisille 3. marraskuuta 2003.

Lisäksi komissio pystyy vahvistamaan, ettei Euroopan sosiaalirahasto ole myöntänyt minkäänlaista tukea Soflusa-yhtiölle.
FI Euroopan unionin virallinen lehti CE 70/71

(2004/C 70 E/074)

KIRJALLINEN KYSYMYS E-2000/03

esittäjä(t): Jan Dhaene (PSE) ja Patricia McKenna (Verts/ALE) neuvostolle

(16. kesäkuuta 2003)

Aihe: Sellafieldin radioaktiiviset päästöt

Kansainvälisen kuljetusliiton kalatalouskomitea on pyytänyt Pohjanmeren rannikkovaltioita vaatimaan, että Iso-Britannia lopettaisi Sellafieldin radioaktiiviset päästöt. Useat kansalliset kuljetusliitot ovat hyväksyneet tämän vaatimuksen. Ongelma ei rajoitu ainoastaan Isoon-Britanniaan: La Haguessa sijaitseva Cogéma aiheuttaa paikallisessa ympäristössä laajaa radioaktiivista pilaantumista.

Yksi kansainvälistä kuljetusliittoa eniten askarruttavista isotoopeista on Technetium-99 (Tc99). Tätä isotooppia on päästetty Irlanninmereen, vaikka sen suodattaminen ja talteen ottaminen on täysin mahdollista ennen päästöjen laskemista mereen.

1. Onko neuvosto tietoinen, että Sellafieldin kaltaisten laitosten radioaktiiviset päästöt uhkaavat meriympäristöä ja erityisesti sen kaloja ja äyriäisiä sekä niitä ravinnokseen käyttäviä kuluttajia?

2. Onko neuvosto tietoinen lähellä pilaantumislähdettä (Sellafield ja La Hague) usein kalastavien alusten kalastajille ja alusten muulle miehistölle aiheutuvista seurauksista?

3. Mitä mieltä neuvosto on kansainvälisen kuljetusliiton ehdotuksesta, että Technetium-99 olisi suodatettava pois Sellafieldin ja La Haguen jätevedestä?

Vastaus

(8. joulukuuta 2003)

Neuvosto on yleisellä tasolla kiinnostunut ydinturvallisuudesta ja säteilysuojelusta.

Kuten parlamentin jäsen tietää, Sellafieldin on tarkoitus toimia yhteisön oikeuden mukaisesti ja ottaen huomioon erityisesti:

— Euratomin perustamissopimuksen 33, 35 ja 37 artikla

— 6 päivänä joulukuuta 1999 annettu komission suositus 1999/829/Euratom Euratomin perustamissopimuksen 37 artiklan soveltamisesta

— neuvoston direktiivi N:o 96/29/Euratom perusnormien vahvistamisesta työntekijöiden ja väestön terveyden suojelemiseksi ionisoivasta säteilystä aiheutuvilta vaaroilta

— komission asetus (Euratom) N:o 3227/76 Euratomin turvavalvontaa koskevien määräysten täytäntöönpanosta. Tässä asetuksessa edellytetään muun muassa, että komissiolle toimitetaan säännöllisesti selvityksiä ydinlaitoksissa tapahtuvasta toiminnasta.

Komission vastuulla on varmistaa mainitun lainsäädännön asianmukainen soveltaminen, ydinlaitosten tarkastukset mukaan luettuina. Yhteisö on OSPAR-yleissopimuksen sopimuspuolena hyväksynyt radioaktiivisten aineiden osalta OSPAR-strategian, jonka tavoitteena on estää ionisoivan säteilyn aiheuttama meriympäristön pilaantuminen. Lisäksi kuudennessa ympäristöä koskevassa yhteisön toimintaohjelmassa säädetään meriympäristön suojelua ja säilyttämistä koskevan teemakohtaisen strategian kehittämisestä.

Mitä tulee erityisesti ydinjätteisiin, neuvoston elimet keskustelevat parhaillaan komission ehdotuksesta direktiiviksi käytetyn ydinpolttoaineen ja radioaktiivisen jätteen huollosta.
FI Euroopan unionin virallinen lehti CE 70/171

(2004/C 70 E/181)

KIRJALLINEN KYSYMYS E-3004/03

esittäjä(t): Philip Claeys (NI) komissiolle

(14. lokakuuta 2003)

Aihe: Maahanmuuttoa, kotouttamista ja työllisyyttä koskeva komission tiedonanto ja maahanmuuttajien äänioikeus

Tiedonannossa KOM(2003) 336 toistetaan jatkuvasti, että Euroopan ulkomaalaisten poliittiset oikeudet on tunnustettava. ”Kotouttamisen kannalta on ilmeistä, että kunnallisvaaleihin osallistumista koskevan oikeuden saamisen pitäisi olla riippuvainen pysyvästä oleskelusta kansalaisuuden sijaan. Komissio katsoo, että poliittisten oikeuksien myöntäminen pitkään unionin alueella oleskelleille maahanmuuttajille on tärkeää kotoutumisprosessin kannalta ja että perussopimuksessa olisi oltava perusta myöntämisprosessille” (s. 24).

Äänioikeuden antaminen maahanmuuttajille on erittäin ristiriitainen kysymys, ja ei vaikuta, että monissa jäsenvaltioissa olisi demokraattista oikeutusta tällaiseen päätökseen, sillä yleinen mielipide on sitä vastaan.

Katsooko komissio, että Euroopan unionin legitimiteetti varmistetaan, jos maahanmuuttajien äänioikeus vahvistetaan sopimuksella, vaikka julkinen mielipide olisikin sitä vastaan?

Mitä komissio pitää konkreettisesti ”poliittisena oikeutena”? Katsooko komissio, että se on paikallistason vai myös muiden (alueen, maakunnan, kansallisen, unionin) tasojen äänioikeus?

Miten todennäköisenä komissio pitää mahdollisuutta, että nykyisessä tilanteessa luotaisiin perustamissopimuksen mukainen oikeusperusta maahanmuuttajien äänioikeuden myöntämiseksi?

Mihin perustuu se näkökanta, että maahanmuuttajille myönnettävä äänioikeus edistäisi integroitumista? Todellisuudessa, kun jotkut oikeudet (äänioikeus, kansalaisuus) tunnustetaan automaattisesti tai melkein automaattisesti ilman asianosaisten osallistumista, käy lähinnä päinvastoin. Konkreettiset pyrkimykset integroitua yhteiskuntaan katoavat, jos näiden oikeuksien myöntäminen ei perustu haluun integroitua.
FI Euroopan unionin virallinen lehti CE 70/262

(2004/C 70 E/283)

KIRJALLINEN KYSYMYS E-3394/03

esittäjä(t): Astrid Thors (ELDR) komissiolle

(17. marraskuuta 2003)

Aihe: Eläinten julma kohtelu ehdokasvaltioissa

Tanssivat karhut on vanha ja julma perinne. Bulgariassa lukuisia salametsästyksellä tai pimeiltä markkinoilta hankittuja karhuja koulutetaan julmalla tavalla. Tanssivat karhut ovat tavallisia myös Romaniassa. Yleisesti käytetty koulutusmenetelmä on se, että paksu rautarengas pakotetaan karhun kuonon läpi ja vetämällä renkaasta sille aiheutetaan hirveää kipua. Karhu tanssii välttääkseen kipua. Toinen menetelmä on se, että karhu seisoo hyvin kuumalla levyllä ja samalla soitetaan musiikkia, ja se tanssii välttääkseen tassujen palamisen. Sen jälkeen se tanssii aina musiikkia kuullessaan. Silloin kun karhut eivät esiinny, ne sidotaan ketjulla pieniin häkkeihin, joissa ne eivät voi liikkua, ja niille annetaan vain vähän ruokaa ja vettä. Ymmärtämättömät matkailijat mahdollistavat tämän perinteen jatkumisen maksamalla näistä esityksistä.

Onko komissio kiinnittänyt liittymisneuvotteluissa huomiota siihen, että Bulgaria ja Romania sallivat tällaisen eläinten rääkkäyksen ja rikkovat siten nykyistä Euroopan unionin lainsäädäntöä?

David Byrnen komission puolesta antama vastaus

(8. joulukuuta 2003)

Komissio pitää valitettavana kaikenlaista eläimiin kohdistuvaa julmuutta. Komissio voi kuitenkin ryhtyä eläinten hyvinvointia koskeviin toimiin vain toimivaltansa rajoissa.

EY:n perustamissopimukseen liitetyn pöytäkirjan mukaan eläinten hyvinvointi on otettava huomioon yhteisön maatalous-, liikenne-, sisämarkkina- ja tutkimuspolitiikassa. Eläinten käyttö viihdetarkoituksessa ei kuulu eläinten hyvinvointia koskevan yhteisön lainsäädännön piiriin. Tällaisiin eläimiin kohdistuvan julmuuden ehkäiseminen kuuluu kunkin jäsenvaltion toimivaltaan.

Tämän vuoksi parlamentin jäsenen esittämää kysymystä ei ole voitu ottaa esille liittymisneuvottelujen yhteydessä.